Nézni fogunk, hejhajh
Vén szemeim, öreg pajtások,
Nem kell többé igézni:
Most kezdődik az úri élet,
Nézni fogunk, hejhajh, csak nézni.

Csiklandóbb a csóknál a nézés,
Ha nem is néznek vissza:
A poharat körüláhitjuk
S bánjuk is mi, ha más kiissza.

Kik most nőnek, azok a lányok,
A régieknél szebbek,
Rózsásabbak, sugarasabbak,
Finom husuak, begyesebbek.

Vén huncutok, ne féljetek már,
Nem kerül sor a csókra:
Készüljetek, hejhajh, büntetlen
Százszorszép, szent látnivalókra.
Versek